**PRIOPĆENJE ZA MEDIJE**

02. veljače 2015.

**TIHOMIR NIKOLAŠ NAJAVIO ODLAZAK IZ UPRAVE VALAMAR RIVIJERE**

Valamar Riviera d.d. obavijestila je danas javnost o najavi odlaska gospodina Tihomira Nikolaša s pozicije Člana Uprave Valamara u lipnju 2015. godine. Nakon odlaska s pozicije Člana Uprave, g. Nikolaš će nastaviti poslovnu suradnju s Valamarom kao savjetnik za investicijske projekte.

G. Nikolaš na ključnim je pozicijama unutar grupacije Valamar još od 2001. godine. Na poziciji Člana Uprave Riviera Adria d.d. (današnje Valamar Rivijere) je od 2004. godine, a prije toga je od 2001. do 2004. godine bio zadužen za restrukturiranje krčke tvrtke Zlatni otok koja je uspješno pripojena Riviera Adriji 2011. godine. Uz odgovornost za provođenje investicijskog ciklusa od 1,4 milijarde kuna u Valamaru proteklih 7 godina te ranija zaduženja za upravljanje imovinom i odnose s vanjskim partnerima, g. Nikolaš je dao izniman doprinos u razvoju kamping proizvoda u okviru brenda Camping Adriatic by Valamar te nastavlja raditi na razvoju cjelokupne kamping ponude u Hrvatskoj kao predsjednik Kamping udruženja Hrvatske u svojem drugom mandatu. Tihomir Nikolaš završio je Executive MBA na SDA Bocconi 2006. godine te svih ovih godina svojom stručnošću i liderskim kvalitetama pokretao i uspješno vodio brojne projekte u Valamaru koji su znatno doprinijeli ukupnom uspjehu vodeće turističke kompanije u Hrvatskoj.

Tihomir Nikolaš odlazi iz Valamara nakon završetka najveće ovogodišnje investicije Valamar Rivijere, luksuznog obiteljskog Valamar Isabella Island Resorta 4\* na otoku Sveti Nikola nasuprot porečke rive, projekta koji ujedno predstavlja i krunu njegove karijere. U projekt Valamar Isabella Island Resort, ukupnog kapaciteta od 334 smještajne jedinice (sobe, apartmani, studija) po završetku dvogodišnjih radova Valamar Rivijera će uložiti ukupno više od 250 milijuna kuna, a otvorenje je planirano u svibnju 2015. godine.

Valamar Riviera u nadolazećem razdoblju planira nastaviti dosadašnju ulagačku politiku s fokusom na povećanje konkurentnosti turističkih proizvoda na strateškim tržištima i općenito podizanje kvalitete objekata i usluga. Trenutno su u pripremi investicijski projekti vrijedni oko 330 milijuna kuna, a uz već spomenuti najveći investicijski projekt u 2015. godini, Valamar Isabella Island Resort 4\* na otoku Sveti Nikola, Valamar Riviera u Istri i na otoku Krku planira značajne investicije u svoje hotele, apartmanska naselja i kampove u visini od gotovo 92 milijuna kuna.

###

Za dodatne informacije:

Odnosi s javnošću

Valamar Riviera d.d.

pr@valamar.com